KOMISIJOS SPRENDIMAS
2008 m. rugsėjo 22 d.
nustatantis standartinę informacijos teikimo formą, nurodytą Europos Parlamento ir Tarybos reglamento (EB) Nr. 561/2006 17 straipsnyje
(pranešta dokumentu Nr. C(2008) 5123)
(Tekstas svarbus EEE)
(2009/810/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. kovo 15 d. Europos Parlamento ir Tarybos reglamentą (EB) Nr. 561/2006 dėl tam tikrų su kelių transportu susijusių socialinių teisės aktų suderinimo ir iš dalies keičiantį Tarybos reglamentus (EEB) Nr. 3821/85 ir (EB) Nr. 2135/98 bei panaikinantį Tarybos reglamentą (EEB) Nr. 3820/85 (1), ypač į jo 25 straipsnio 2 dalį,
atsižvelgdama į komiteto, įsteigto pagal 1985 m. gruodžio 20 d. Tarybos reglamento (EEB) Nr. 3821/85 dėl kelių transporto priemonėse naudojamų tachografų (2) 18 straipsnio 1 dalį, nuomonę,
kadangi:
(1)
Standartinę formą, nurodytą Reglamento (EB) Nr. 561/2006 17 straipsnio 1 dalyje, valstybės narės turėtų naudoti kas dveji metai Komisijai teikti informaciją, būtiną ataskaitoms dėl minėto reglamento ir Reglamento (EEB) Nr. 3821/85 įgyvendinimo bei pasiekimų susijusiose srityse rengti.
(2)
Anksčiau Komisijos sprendimu 93/173/EEB (3) nustatyta standartinė forma dabar turėtų būti atnaujinta, kad būtų inter alia atsižvelgta į Komisijos vairavimo ir poilsio trukmės taisyklių pakeitimus.
(3)
Nauji informacijos teikimo reikalavimai, nustatyti Reglamente (EB) Nr. 561/2006 ir Europos Parlamento ir Tarybos direktyvoje 2006/22/EB (4), kurioje išdėstytos būtiniausios reglamento įgyvendinimo sąlygos, visų pirma yra susiję su informacija apie valstybių narių pagal Reglamento (EB) Nr. 561/2006 13 straipsnio 1 dalį taikomas išimtis ir išsamesne informacija apie atliekamus transporto priemonių patikrinimus.
(4)
2002 m. kovo 11 d. Europos Parlamento ir Tarybos direktyva 2002/15/EB dėl asmenų, kurie verčiasi mobiliąja kelių transporto veikla, darbo laiko organizavimo (5) papildomos Reglamente (EB) Nr. 561/2006 pateiktos nuostatos dėl vairavimo trukmės, pertraukų ir poilsio laikotarpių.
(5)
Pagal Direktyvos 2002/15/EB 13 straipsnio 1 dalį ataskaitas apie šios direktyvos įgyvendinimą valstybės narės turėtų teikti kas dveji metai. Šis dvejų metų laikotarpis sutampa su laikotarpiu, nustatytu Reglamento (EB) Nr. 561/2006 17 straipsnio 1 dalyje.
(6)
Atitinkamai, kad būtų patogu administruoti ir veiksmingai kontroliuoti Bendrijos taisyklių poveikį šioje srityje, tikslinga priimti nuostatą dėl šios informacijos įtraukimo į standartinę formą,
PRIĖMĖ ŠĮ SPRENDIMĄ:
1 straipsnis
Standartinė forma, nurodyta Reglamento (EB) Nr. 561/2006 17 straipsnio 1 dalyje, turi būti nustatyta vadovaujantis šio sprendimo priede pateiktu pavyzdžiu.
2 straipsnis
Sprendimas 93/173/EEB panaikinamas.
Nuorodos į panaikintą sprendimą yra laikomos nuorodomis į šį sprendimą.
3 straipsnis
Šis sprendimas skirtas valstybėms narėms.
Priimta Briuselyje 2008 m. rugsėjo 22 d.